*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Adresācijas noteikumi**

Izdoti saskaņā ar Administratīvo

teritoriju un apdzīvoto vietu likuma

17. panta ceturto daļu un

piektās daļas 1. un 2. punktu

**I. Vispārīgie jautājumi**

1. Noteikumi nosaka:

1.1. adresācijas sistēmas pamatprincipus, adrešu piešķiršanas un Valsts adrešu reģistra, tai skaitā adrešu klasifikatora (turpmāk – klasifikators), uzturēšanas kārtību, kā arī informācijas reģistrācijas un aprites kārtību;

1.2. Valsts adrešu reģistra datu pieprasīšanas un izsniegšanas kārtību, kā arī bez maksas un par maksu izsniedzamo datu apjomu un veidu;

1.3. personas, kuras maksā Valsts zemes dienestam par Valsts adrešu reģistra datu sagatavošanu un izsniegšanu normatīvajos aktos noteiktajā apmērā.

2. Adresācijas objekts ir:

2.1. republikas pilsēta;

2.2. novads;

2.3. novada pilsēta;

2.4. novada pagasts;

2.5. ciems;

2.6. iela (arī laukums);

2.7. viensēta;

2.8. dzīvošanai, saimnieciskai, administratīvai vai publiskai darbībai paredzēta ēka (turpmāk – ēka);

2.9. zemes vienība, uz kuras ir atļauts būvēt šo noteikumu 2.7. un 2.8. apakšpunktā minētos objektus (turpmāk – apbūvei paredzēta zemes vienība);

2.10. telpu grupa.

3. Adrese ir šo noteikumu IV nodaļā noteiktajā secībā sakārtotu nosaukumu un numuru – adreses elementu – kopa, kas nodrošina adresācijas objekta atrašanās vietas noteikšanu valstī un ko reģistrē Valsts adrešu reģistra informācijas sistēmā (turpmāk – adrešu reģistrs).

4. Adrešu reģistrs ir valsts informācijas sistēma, kuras pārzinis un turētājs ir Valsts zemes dienests.

5. Adrešu reģistrā reģistrē šādu informāciju par adresācijas objektu:

5.1. adresācijas objekta tips;

5.2. adresācijas objekta nosaukums vai numurs, saglabājot vēsturisko nosaukumu vai numuru, ja ir notikusi nosaukuma vai numura maiņa;

5.3. no pašvaldības domes vai pašvaldības kompetentās institūcijas (turpmāk – pašvaldība) saņemta informācija par adresācijas objekta alternatīvo nosaukumu, ja vienlaikus ar oficiāli apstiprināto nosaukumu lieto citu nosaukumu;

5.4. adresācijas objekta statuss – eksistējošs vai likvidēts;

5.5. adresācijas objekta izveidošanas vai pirmreizējās reģistrācijas datums, ja nav zināms precīzs adresācijas objekta izveides datums, un likvidēšanas datums, ja adresācijas objekts beidzis pastāvēt;

5.6. adresācijas objekta apstiprinājuma pakāpe:

5.6.1. oficiāls apstiprinājums, ja par adresācijas objekta reģistrāciju vai datu aktualizāciju iesniegts normatīvajos aktos norādītais dokuments un adrešu reģistrā reģistrēta šo noteikumu 5.7. apakšpunktā minētā informācija;

5.6.2. daļējs apstiprinājums, ja par adresācijas objekta reģistrāciju vai datu aktualizāciju iesniegts pašvaldības cita veida rakstisks tā pastāvēšanas apliecinājums;

5.6.3. citu valsts informācijas sistēmu apstiprinājums, ja dati par adresācijas objektu iegūti no citām valsts informācijas sistēmām;

5.7. informācija par dokumentu, saskaņā ar kuru veikta adresācijas objekta reģistrācija vai datu aktualizācija, norādot dokumenta autora nosaukumu, datumu, veida nosaukumu un numuru, ja tāds ir;

5.8. administratīvo teritoriju un teritoriālo vienību klasifikatora kods šo noteikumu 2.1., 2.2., 2.3. un 2.4. apakšpunktā minētajiem adresācijas objektiem;

5.9. pasta indekss šo noteikumu 2.7., 2.8. un 2.9. apakšpunktā minētajiem adresācijas objektiem;

5.10. pazīme "plānota adrese" šo noteikumu 2.7., 2.8. un 2.9. apakšpunktā minētajiem adresācijas objektiem līdz kadastra objektu reģistrācijai Nekustamā īpašuma valsts kadastra informācijas sistēmā (turpmāk – Kadastra informācijas sistēma);

5.11. pazīme "adrese bez ēkas" šo noteikumu 2.9. apakšpunktā minētajiem adresācijas objektiem līdz ēku reģistrācijai Kadastra informācijas sistēmā;

5.12. adresācijas objektu telpiskie attēli Latvijas ģeodēziskajā koordinātu sistēmā, attēlojot šādus grafiskos objektus:

5.12.1. šo noteikumu 2.1., 2.2., 2.3., 2.4. un 2.5. apakšpunktā minēto adresācijas objektu robežas;

5.12.2. šo noteikumu 2.6. apakšpunktā minēto adresācijas objektu viduslīnijas;

5.12.3. šo noteikumu 2.7., 2.8. un 2.9. apakšpunktā minēto adresācijas objektu punktus.

6. Papildus adresācijas objektiem adrešu reģistrā reģistrē informāciju par valsts autoceļiem un pašvaldību ceļiem, norādot to nosaukumus un numurus, ja tādi ir, kā arī valsts autoceļu un pašvaldību ceļu ass līnijas.

**II. Adresācijas sistēmas pamatprincipi**

7. Adresācijas sistēma ir adreses un tās elementu veidošanas, piešķiršanas, maiņas, tai skaitā adreses pieraksta formas precizēšanas, likvidēšanas un adreses pieraksta kārtība.

8. Adresācijas sistēmai piemēro šādus pamatprincipus:

8.1. administratīvajā teritorijā adrese nedrīkst atkārtoties, izņemot šo noteikumu 21. un 22. punktā minētajos gadījumos;

8.2. katram adresācijas objektam piešķir vienu adresi, izņemot šo noteikumu 21., 22. un 23. punktā minētajos gadījumos;

8.3. adresācijas objekta nosaukumu veido atbilstoši Valsts valodas likumā noteiktajām prasībām un normatīvajiem aktiem vietvārdu informācijas jomā;

8.4. viena adreses elementa garums nepārsniedz 40 rakstzīmes;

8.5. ciema, viensētas, ēkas un apbūvei paredzētas zemes vienības nosaukumā nedrīkst izmantot vārdu savienojumu, kas satur fiziskas personas vārdu un uzvārdu un informāciju par saimnieciskās darbības formu;

8.6. adresācijas objektu numuros izmanto naturālus skaitļus, kas pierakstīti ar arābu cipariem un var būt papildināti ar burtiem atbilstoši šo noteikumu 19. punkta nosacījumiem.

**III. Adreses piešķiršanas, maiņas un likvidēšanas, kā arī pieraksta formas precizēšanas kārtība**

9. Pašvaldībai bez personas piekrišanas, izvērtējot konkrēto situāciju, ir tiesības piešķirt adresi, ja adrese adresācijas objektam nav piešķirta, un mainīt, tai skaitā precizēt adreses pieraksta formu, vai likvidēt piešķirto adresi, ja tā neatbilst šo noteikumu prasībām.

10. Piešķirot, mainot, tai skaitā precizējot adreses pieraksta formu, vai likvidējot adresi, pārbauda adrešu reģistrā reģistrētos datus un Kadastra informācijas sistēmas datus. Pieņemto lēmumu par adreses piešķiršanu, maiņu vai likvidēšanu pašvaldība paziņo īpašniekam (valdītājam) Administratīvā procesa likumā noteiktajā kārtībā.

11. Pilsētu un ciemu teritorijās ielai pēc tās izbūves piešķir nosaukumu saskaņā ar teritorijas plānojumu, detālplānojumu vai zemes ierīcības projektu.

12. Apbūvei paredzētai zemes vienībai adresi piešķir līdz būvniecības ieceres saskaņošanai. Ja nepieciešams, adresi apbūvei paredzētai zemes vienībai var piešķirt, veidojot jaunu zemes vienību.

13. Ja apbūvei paredzētai zemes vienībai adrese ir piešķirta:

13.1. pirmajai ēkai, kas tiek būvēta vai ir uzbūvēta uz apbūvei paredzētas zemes vienības, saglabā zemes vienībai piešķirto adresi;

13.2. katrai nākamajai ēkai, kas tiek būvēta vai ir uzbūvēta uz apbūvei paredzētas zemes vienības, izvērtējot konkrēto situāciju, piešķir jaunu adresi, izņemot šo noteikumu 21. un 22. punktā minētajos gadījumos.

14. Ja apbūvei paredzētai zemes vienībai adrese nav piešķirta un uz apbūvei paredzētās zemes vienības atrodas vairākas funkcionāli nesaistītas ēkas, katrai ēkai piešķir atsevišķu adresi, izņemot šo noteikumu 21., 22. un 23. punktā minētajos gadījumos, bet zemes vienībai piešķir adresi, kas piešķirta vienai no ēkām, neatkarīgi no tā, vai ēka un zemes vienība ir viena īpašnieka vai vairāku īpašnieku īpašumā (valdījumā).

15. Pilsētu un ciemu teritoriju daļās, kur ir ielas, apbūvei paredzētai zemes vienībai vai ēkai piešķir numuru ar piesaisti ielas nosaukumam. Pilsētu un ciemu teritoriju daļās, kur nav ielu, līdz ielu izbūvei vai, ja brauktuvei noteikts ceļa statuss, apbūvei paredzētai zemes vienībai un ēkai saglabā vai piešķir nosaukumu kā adreses elementu. Divu mēnešu laikā pēc ielu izveides un nosaukumu piešķiršanas tām pašvaldība pieņem lēmumu par iepriekš piešķirto adrešu maiņu, apbūvei paredzētas zemes vienības vai ēkas nosaukumu aizstājot ar numuru un piesaistot to ielas nosaukumam.

16. Novadu un novadu pagastu apvidos, kas atrodas ārpus ciemiem, apbūvei paredzētai zemes vienībai, viensētai vai ēkai piešķir nosaukumu kā adresācijas elementu.

17. Apvienojot divas vai vairākas ēkas vienā ēkā, saglabā nosaukumu vai numuru, kas piešķirts vienai no apvienotajām ēkām, izņemot šo noteikumu 23. punktā minētajā gadījumā.

18. Pilsētās un ciemos apbūvei paredzētu zemes vienību un ēku numurus piešķir šādā kārtībā:

18.1. ielās – no ielas sākuma augošā secībā, sākot numerāciju ar pirmajiem cipariem, virzienā no apdzīvotās vietas centra uz nomali vai no galvenās ielas, laukuma, autoceļa. Ielas kreisajā pusē piešķir nepāra numurus, labajā pusē – pāra numurus;

18.2. laukumos – nepāra un pāra numurus augošā secībā, sākot numerāciju ar pirmajiem cipariem;

18.3. ja apbūve iespējama tikai vienā ielas pusē, – nepāra vai pāra numurus augošā secībā, sākot numerāciju ar pirmajiem cipariem.

19. Lai izvairītos no iepriekš piešķirtu numuru atkārtošanās, pašvaldība savā teritorijā, piemērojot vienotu praksi, apbūvei paredzētas zemes vienības vai ēkas numuru papildina ar vienu no šādiem adreses papildelementiem:

19.1. latviešu alfabēta lielo burtu bez diakritiskām zīmēm;

19.2. mazo burtu "k" un defisi. Aiz defises norāda korpusa numuru.

20. Pilsētu un ciemu teritoriju daļās, kur ir ielas, apbūvei paredzētai zemes vienībai vai ēkai numuru piešķir, ņemot vērā tuvāko ielu vai ielu, no kuras iespējams pie ēkas piekļūt ar transportu, ko nosaka, izvērtējot konkrēto situāciju.

21. Uzņēmumu un rūpnieciskās apbūves slēgtajās (norobežotajās) teritorijās apbūvei paredzētai zemes vienībai vai ēkai adresi piešķir, ņemot vērā ielu, no kuras ir nodrošināta galvenā piekļuve teritorijai, neatkarīgi no tā, vai ēkas atrodas pie vienas vai pie vairākām ielām. Ja uzņēmumu vai rūpnieciskās apbūves slēgtajā teritorijā atrodas vairāki adresācijas objekti, pašvaldība, izvērtējot konkrēto situāciju, visām uzņēmumu vai rūpnieciskās apbūves slēgtajā (norobežotajā) teritorijā esošajām ēkām var piešķirt vienu adresi vai papildināt ēkas numuru ar mazo burtu "k" un defisi. Aiz defises norāda korpusa numuru.

22. Divām vai vairākām ēkām pašvaldība var piešķirt vienu adresi, vienlaikus nodrošinot, ka telpu grupu numuri šajās ēkās neatkārtojas, ja tās atbilst vismaz vienam no šādiem nosacījumiem:

22.1. ēkas atrodas uz vienas zemes vienības, un tās ir funkcionāli saistītas;

22.2. ēkas ir savstarpēji bloķētas, tām ir vienota ēku fasāde, kopīgi pamati un pārsegumi;

22.3. ēkas ir caurstaigājamas.

23. Pašvaldība, pamatojoties uz ēkas īpašnieka (valdītāja) ierosinājumu, ēkai, kurā ir vairākas telpu grupas, var piešķirt adreses ar piesaisti vairākām ielām, ja ēkas galvenā fasāde ir pieguloša vairākām ielām un ēkā ir funkcionējošās ieejas no dažādām ielām. Vienlaicīgi ar ēkas adresēm piešķir numurus ēkā esošajām telpu grupām. Telpu grupām numurus piešķir ar piesaisti tai ielai, no kuras ir galvenā ieeja telpu grupā, vienlaikus nodrošinot, ka telpu grupu numuri šajā ēkā neatkārtojas.

24. Ja apbūvei paredzēta zemes vienība vai ēka atrodas pie ielas, kas ir divu administratīvo teritoriju robeža, pašvaldības savstarpēji vienojas par numuru piešķiršanas kārtību.

25. Pašvaldība izvērtē nepieciešamību piešķirt numuru nedzīvojamo telpu grupai. Nedzīvojamās ēkas īpašnieks (valdītājs) vai īpašnieki (valdītāji), savstarpēji vienojoties, var sniegt priekšlikumu par telpu grupu numerācijas kārtību nedzīvojamās ēkās.

26. Numuru telpu grupai pašvaldība piešķir, pieņemot ēku ekspluatācijā un pamatojoties uz būvniecības dokumentācijā norādīto informāciju, ja tā atbilst šajos noteikumos minētajām prasībām.

27. Ja telpu grupai numurs nav piešķirts un par ēku nav saglabājušies ēku raksturojoši dokumenti, pašvaldība numuru telpu grupai piešķir, pamatojoties uz ēkas īpašnieka (valdītāja) sniegto informāciju. Pašvaldība var pieprasīt no ēkas īpašnieka (valdītāja) telpu grupas numura apstiprināšanai nepieciešamo informāciju.

28. Numurus telpu grupām piešķir, sākot no ēkas kreisās malējās kāpņu telpas augošā secībā no pirmā virszemes stāva uz augstāko stāvu. Nedzīvojamo telpu grupas numuru var papildināt ar latviešu alfabēta lielo burtu "N". Ēkā, kuru veido telpu grupas ar izeju uz āru, numurus telpu grupām piešķir, sākot no ēkas kreisās malas augošā secībā uz ēkas labo malu. Vienā ēkā telpu grupas numuri nedrīkst atkārtoties. Lai izvairītos no iepriekš piešķirtu numuru atkārtošanās, telpu grupas numuru papildina ar latviešu alfabēta lielo burtu bez diakritiskām zīmēm, izņemot burtu "N".

29. Telpu grupai, kas veidota, apvienojot vairākas telpu grupas, saglabā numuru, kas piešķirts vienai no apvienotajām telpu grupām. Pārējo ēkas telpu grupu numerāciju nemaina.

30. Ja ēku veido viena telpu grupa, telpu grupai numuru nepiešķir, izņemot, ja telpu grupa ir veidota kā dzīvokļa īpašums.

31. Koplietošanas telpu grupai numuru nepiešķir.

32. Lēmumu par adreses piešķiršanu, maiņu, likvidēšanu vai esošās adreses saglabāšanu viensētai, ēkai, apbūvei paredzētai zemes vienībai un telpu grupai pašvaldība veido atbilstoši administratīvā akta sagatavošanas prasībām, bet informāciju par adresēm un adresācijas objektiem strukturē atbilstoši šo noteikumu 1. pielikumam, lēmumā norādot:

32.1. veikto darbību (adreses piešķiršanu, maiņu, likvidēšanu vai esošās adreses saglabāšanu);

32.2. adresācijas objektu (apbūvei paredzētu zemes vienību, viensētu, ēku, telpu grupu);

32.3. adresācijas objekta un, ja nepieciešams, ar to funkcionāli saistīto objektu kadastra apzīmējumu, ja tāds ir;

32.4. adresācijas objekta esošo adresi, ja tāda ir;

32.5. esošā adresācijas objekta kodu adrešu klasifikatorā, ja tāds ir;

32.6. adresācijas objekta jauno adresi;

32.7. adresācijas objekta un, ja nepieciešams, ar to funkcionāli saistīto objektu jauno kadastra apzīmējumu, ja tāds ir;

32.8. priekšpilsētas nosaukumu, ja tāds ir, un citu informāciju.

33. Beidzot pastāvēt adresācijas objektam, pašvaldība pieņem lēmumu par adreses likvidēšanu. Ja telpu grupu dzēš Kadastra informācijas sistēmā, Valsts zemes dienests telpu grupas adresi dzēš arī no adrešu reģistra un par to paziņo pašvaldībai.

34. Lēmumam par ciema statusa atcelšanu apdzīvotai vietai, kā arī par ciema vai novada teritoriālā iedalījuma vienību robežas grozīšanu pievieno sarakstu ar ciemam vai novada teritoriālā iedalījuma vienībai piesaistīto viensētu, ēku vai apbūvei paredzētu zemes vienību jaunajām adresēm, kuru strukturē atbilstoši šo noteikumu 1. pielikumam un tajā norāda šo noteikumu 32. punktā minēto informāciju.

35. Grafisko pielikumu pievieno:

35.1. lēmumam par nosaukuma piešķiršanu ielai vai laukumam – attēlojot ielas vai laukuma telpisko novietojumu;

35.2. lēmumam par adreses piešķiršanu viensētai, ēkai, apbūvei paredzētai zemes vienībai – attēlojot viensētas, ēkas vai apbūvei paredzētas zemes vienības telpisko novietojumu. Grafisko pielikumu var nepievienot lēmumam par adreses piešķiršanu viensētai, ēkai vai apbūvei paredzētai zemes vienībai, ja lēmumā ir norādīts adresācijas objekta kadastra apzīmējums.

36. Ja adrese mainīta vai precizēta adreses pieraksta forma atbilstoši šo noteikumu prasībām, dokumenti, kuros lietota iepriekšējā adrese, ir spēkā un dokumentu maiņa nav jāveic, izņemot, ja to paredz speciālais normatīvais akts.

**IV. Adreses pieraksta specifikācija**

37. Adreses pieraksta specifikācija nosaka adreses un tās elementu pieraksta kārtību, kas lietojama dokumentos.

38. Republikas pilsētā adreses pierakstā norāda:

38.1. pirmajā pozīcijā – ielas nosaukumu (ja tāds ir);

38.2. otrajā pozīcijā – apbūvei paredzētas zemes vienības vai ēkas numuru vai nosaukumu;

38.3. trešajā pozīcijā – telpu grupas numuru (ja tāds ir), tā priekšā lietojot defisi;

38.4. ceturtajā pozīcijā – pilsētas nosaukumu.

39. Novada pilsētā adreses pierakstā norāda:

39.1. pirmajā pozīcijā – ielas nosaukumu (ja tāds ir);

39.2. otrajā pozīcijā – apbūvei paredzētas zemes vienības vai ēkas numuru vai nosaukumu;

39.3. trešajā pozīcijā – telpu grupas numuru (ja tāds ir), tā priekšā lietojot defisi;

39.4. ceturtajā pozīcijā – pilsētas nosaukumu;

39.5. piektajā pozīcijā – novada nosaukumu, aiz tā lietojot saīsinājumu "nov.".

40. Ciemā adreses pierakstā norāda:

40.1. pirmajā pozīcijā – ielas nosaukumu (ja tāds ir);

40.2. otrajā pozīcijā – apbūvei paredzētas zemes vienības vai ēkas numuru vai nosaukumu;

40.3. trešajā pozīcijā – telpu grupas numuru (ja tāds ir), tā priekšā lietojot defisi;

40.4. ceturtajā pozīcijā – ciema nosaukumu;

40.5. piektajā pozīcijā – novada pagasta nosaukumu (ja tāds ir), aiz tā lietojot saīsinājumu "pag.";

40.6. sestajā pozīcijā – novada nosaukumu, aiz tā lietojot saīsinājumu "nov.".

41. Novada, novada pagasta apvidū, kas atrodas ārpus ciemiem, adreses pierakstā norāda:

41.1. pirmajā pozīcijā – apbūvei paredzētas zemes vienības, viensētas vai ēkas nosaukumu;

41.2. otrajā pozīcijā – telpu grupas numuru (ja tāds ir), tā priekšā lietojot defisi;

41.3. trešajā pozīcijā – novada pagasta nosaukumu (ja tāds ir), aiz tā lietojot saīsinājumu "pag.";

41.4. ceturtajā pozīcijā – novada nosaukumu, aiz tā lietojot saīsinājumu "nov.".

42. Adreses pieraksta beigās norāda pasta indeksu.

43. Adresācijas objekta nosaukuma vai numura rakstībā ievēro šādas prasības:

43.1. apbūvei paredzētas zemes vienības, viensētas vai ēkas nosaukumu vai numuru, kas nav piesaistīts ielas nosaukumam, liek pēdiņās;

43.2. numurus raksta ar arābu cipariem;

43.3. nosaukumu, ko veido viens vārds, raksta ar lielo sākumburtu (pārējie burti – mazie);

43.4. nosaukumā, ko veido vairāki īpašvārdi, tos visus raksta ar lielo sākumburtu;

43.5. nosaukumā, ko veido divi vai vairāki vārdi, bet nākamie nav īpašvārdi, tos raksta ar mazo sākumburtu;

43.6. nosaukumā, ko veido vārds, kam seko numurs, numuru raksta ar arābu cipariem un no vārda to atdala ar atstarpi;

43.7. nosaukumā, ko veido numurs, kam seko vārds, numuru raksta ar arābu cipariem, aiz numura liek punktu un, atdalot ar atstarpi, raksta attiecīgo vārdu;

43.8. dzelzceļa ēkas nosaukumā, kur norādīts kilometrs, to raksta aiz nosaukuma, atdalot ar atstarpi. Aiz kilometra numura liek punktu un, atdalot ar atstarpi, raksta kilometra apzīmējumu "km";

43.9. nosaukumā vai numurā, kas papildināts ar korpusa numuru, aiz nosaukuma vai numura, atdalot ar atstarpi, raksta mazo burtu "k", aiz tā – defisi (neatdalot ar atstarpi) un korpusa numuru;

43.10. ja līdz adresācijas sistēmas izveidošanai apbūvei paredzētai zemes vienībai vai ēkai piešķirts dubultnumurs, starp numuriem liek slīpsvītru. Numurus un slīpsvītru ar atstarpi neatdala. Otrais numurs ir lielāks par pirmo, un abi numuri ir vai nu pāra skaitļi, vai nepāra skaitļi;

43.11. ja aiz numura seko burts, to no numura ar atstarpi neatdala.

**V. Klasifikators**

44. Klasifikatoru uztur un tā datus aktualizē adrešu reģistrā, vienlaikus saglabājot vēsturiskos datus par adresācijas objektiem, to tipiem un kodiem.

45. Adresācijas objektus klasifikatorā klasificē pēc to tipiem, ņemot vērā administratīvo teritoriju, to teritoriālā iedalījuma vienību, apdzīvotu vietu, ielu, ēku, apbūvei paredzētu zemes vienību un telpu grupu savstarpējo hierarhiju.

46. Katram adresācijas objektu tipam piešķir trīszīmju kodu intervālā no 101 līdz 199 (2. pielikums).

47. Saites starp adresācijas objektu tipiem (2. pielikums) nosaka, pamatojoties uz šādiem pamatprincipiem:

47.1. hierarhiski augstākais adresācijas objekts ir Latvijas Republika;

47.2. katrs adresācijas objekts, izņemot Latvijas Republiku, ir saistīts ar vienu hierarhiski augstākam adresācijas objektu tipam atbilstošu adresācijas objektu.

48. Katram adresācijas objektam neatkarīgi no adresācijas objekta tipa piešķir unikālu adresācijas objekta kodu.

49. Adresācijas objekta kods ir adrešu reģistra automātiski ģenerēts deviņzīmju skaitlis robežās no 100000000 līdz 999999999.

50. Adresācijas objekta kods ir nemainīgs visu adresācijas objekta pastāvēšanas laiku, neatkarīgi no izmaiņām administratīvajā iedalījumā un nosaukuma vai numura maiņas.

51. Mainoties adresācijas objekta tipam, adresācijas objektam piešķir jaunu adresācijas objekta kodu.

52. Adresācijas objektam, kas beidzis pastāvēt, piešķirto adresācijas objekta kodu citam adresācijas objektam atkārtoti nepiešķir, un to saglabā adrešu reģistrā.

**VI. Adrešu reģistra uzturēšanas, kā arī informācijas aprites un reģistrācijas kārtība**

53. Adrešu reģistrā reģistrē informāciju:

53.1. par administratīvo teritoriju un to teritoriālā iedalījuma vienību nosaukumiem – atbilstoši normatīvajiem aktiem;

53.2. par ciemu un ielu nosaukumiem, pamatojoties uz pašvaldības domes pieņemtu lēmumu;

53.3. par viensētas, ēkas, apbūvei paredzētas zemes vienības un telpu grupas adreses piešķiršanu, maiņu vai likvidēšanu, pamatojoties uz pašvaldības sniegto informāciju;

53.4. par pasta indeksiem – atbilstoši valsts akciju sabiedrības "Latvijas Pasts" informācijai.

54. Valsts akciju sabiedrība "Latvijas Pasts" pēc Valsts zemes dienesta rakstiska pieprasījuma elektroniskā veidā sniedz aktuālas ziņas par pasta indeksu teritoriju robežām.

55. Valsts zemes dienests pasta indeksus regulāri salīdzina ar valsts akciju sabiedrības "Latvijas Pasts" informāciju.

56. Pašvaldība piecu darbdienu laikā pēc attiecīga lēmuma pieņemšanas sniedz strukturētā veidā Valsts zemes dienestam šo noteikumu 53.2. un 53.3. apakšpunktā minētos datus tiešsaistes datu pārraides režīmā, izmantojot datu apmaiņas saskarnes, kas nodrošina automātisku datu apmaiņu ar Valsts zemes dienestu atbilstoši adrešu reģistra datu struktūrai.

57. Valsts zemes dienests informāciju par adresācijas objektu reģistrē adrešu reģistrā piecu darbdienu laikā pēc attiecīgās informācijas saņemšanas. Ja Valsts zemes dienests konstatē, ka iesniegtie dati neatbilst šo noteikumu 2. punktā vai 8.1., 8.2., 8.4. vai 8.6. apakšpunktā minētajām prasībām, Valsts zemes dienests informāciju par adresācijas objektu adrešu reģistrā nereģistrē un par to paziņo pašvaldībai. Ja iesniegtie dati neatbilst citām šo noteikumu prasībām, adresi reģistrē un par neatbilstību paziņo pašvaldībai.

58. Pašvaldība nodrošina iesniegto datu atbilstību šo noteikumu prasībām, Valsts valodas likumā noteiktajām prasībām un normatīvajiem aktiem vietvārdu informācijas jomā.

59. Pašvaldība triju mēnešu laikā pēc attiecīgās informācijas saņemšanas no Valsts zemes dienesta par konstatētajām neatbilstībām sniedz precizētus adrešu reģistrā reģistrējamos datus.

60. Ja pašvaldība triju mēnešu laikā pēc attiecīgās informācijas saņemšanas no Valsts zemes dienesta nesniedz precizētus adrešu reģistrā reģistrējamos datus, Valsts zemes dienests par to informē Vides aizsardzības un reģionālās attīstības ministriju.

61. Dokumentos, oficiālajā informācijā un visās valsts informācijas sistēmās un reģistros izmanto adrešu reģistrā norādīto adresi.

**VII. Adrešu reģistra datu pieprasīšana un izsniegšana**

62. Adrešu reģistra dati ir vispārpieejami.

63. Adrešu reģistra datus Valsts zemes dienests sagatavo un izsniedz par maksu, izņemot šo noteikumu [65. punktā](https://likumi.lv/ta/id/278402#p61) minētajos gadījumos.

64. Adresācijas objekta kodu, tipu, adresi un adresācijas objekta alternatīvo vai vēsturisko nosaukumu (ja tāds ir) Valsts zemes dienests publicē bez maksas pārlūkojamā veidā Valsts zemes dienesta datu publicēšanas un   
e-pakalpojumu portālā www.kadastrs.lv.

65. Adrešu reģistra datus Valsts zemes dienests sagatavo un izsniedz elektroniski bez maksas:

65.1. valsts tiešās pārvaldes iestādēm, vietējām pašvaldībām un plānošanas reģioniem tiem noteikto funkciju īstenošanai;

65.2. iestādēm, kurām šādas tiesības ir noteiktas likumā;

65.3. personām, ja adrešu datu nodošanai ir piešķirts attiecīgs finansējums;

65.4. Saeimai, Valsts kontrolei, valsts drošības iestādēm, izmeklēšanas iestādēm, prokuratūrai un tiesai.

66. Valsts zemes dienests izsniedz adrešu reģistra datus, izmantojot datu izsniegšanas risinājumus, kas noteikti valsts pārvaldes pakalpojumu portāla www.latvija.lv Pakalpojumu katalogā publicētajā informācijā par Valsts zemes dienesta sniegtajiem pakalpojumiem (turpmāk – pakalpojuma apraksts).

67. Adrešu reģistra datus persona pieprasa, iesniedzot informācijas pieprasījumu, ja tā iesniegšana ir nepieciešama atbilstoši pakalpojuma aprakstam.

68. Informācijas pieprasījumā papildus normatīvajos aktos informācijas atklātības un ģeotelpiskās informācijas jomā noteiktajam persona norāda:

68.1. ziņas par personu, kas pieprasa informāciju:

68.1.1. fiziskai personai – personas kodu un deklarētās dzīvesvietas adresi;

68.1.2. juridiskai personai – reģistrācijas numuru un juridisko adresi;

68.2. iespējami precīzu izsniedzamās informācijas apjomu un sastāvu, informācijas izsniegšanas veidu un pēc iespējas norāda datu izsniegšanas risinājumu atbilstoši pakalpojuma aprakstā noteiktajam.

69. Elektroniskā veidā sagatavotu informācijas pieprasījumu persona Valsts zemes dienestam iesniedz, izmantojot:

69.1. e-pakalpojumu iesniegumu iesniegšanai valsts pārvaldes pakalpojumu portālā www.latvija.lv, ja ir veikta personas elektroniskā identifikācija;

69.2. specializētu e-pakalpojumu, kas pieejams valsts vienotajā ģeotelpiskās informācijas portālā www.geolatvija.lv, ja ir veikta personas elektroniskā identifikācija;

69.3. elektronisko pastu;

69.4. oficiālās elektroniskās adreses kontu, ja personai tas ir aktivizēts.

70. Šo noteikumu 69.1., 69.2. un 69.4. apakšpunktā noteiktajā gadījumā persona informācijas pieprasījumu var neparakstīt ar elektronisko parakstu.

71. Elektroniskā veidā sagatavotus adrešu reģistra teksta un telpiskos datus Valsts zemes dienests personai izsniedz kopā ar Valsts zemes dienesta atļauju to izmantošanai, kurā noteikti informācijas izmantošanas noteikumi (turpmāk – atļauja). Atļaujā noteiktos adrešu reģistra teksta datu izmantošanas noteikumus Valsts zemes dienests publicē tīmekļvietnē www.vzd.gov.lv.

72. Atļauju personai nav nepieciešams izsniegt normatīvajos aktos ģeotelpiskās informācijas jomā noteiktajos gadījumos un šādos gadījumos:

72.1. adrešu reģistra teksta vai telpiskos datus pārlūko Valsts zemes dienesta datu publicēšanas un e-pakalpojumu portālā www.kadastrs.lv;

72.2. izsniedz adrešu reģistra teksta vai telpiskos datus par atsevišķu adresācijas objektu;

72.3. izsniedz statistisko informāciju.

73. Atļauju izsniedz:

73.1. licencē papīra vai elektroniskā formā;

73.2. to ietverot līgumā.

74. Šo noteikumu 72. punktā minētajos gadījumos personai, kas saņēmusi adrešu reģistra datus, ir tiesības tos publicēt, publiskot vai citādi izplatīt trešajai personai tādā apjomā un ar tādiem nosacījumiem, kādus nosaka Valsts zemes dienesta vadītājs. Adrešu reģistra datu izplatīšanas apjomu un nosacījumus publicē Valsts zemes dienesta tīmekļvietnē www.vzd.gov.lv.

75. Pakalpojuma aprakstā noteiktajos gadījumos elektroniskā veidā sagatavotus adrešu reģistra datus Valsts zemes dienests izsniedz, tos novietojot Valsts zemes dienesta datu publicēšanas un e-pakalpojumu portālā www.kadastrs.lv.

76. Rakstveida vienošanos par adrešu reģistra datu izsniegšanu slēdz, ja nepieciešami speciāli datu sagatavošanas nosacījumi vai piekļuves noteikumi.

77. Par adrešu reģistra datu izmantošanu no valsts informācijas sistēmu savietotāja neslēdz rakstisku vienošanos. Adrešu reģistra datu izmantošanu no valsts informācijas sistēmu savietotāja regulē normatīvie akti valsts informācijas sistēmu savietotāja darbības jomā.

78. Kārtība, kādā veicama samaksa par adrešu reģistra datu izsniegšanu, noteikta normatīvajos aktos par Valsts zemes dienesta sniegto maksas pakalpojumu cenrādi un samaksas kārtību.

**VIII. Noslēguma jautājumi**

79. Atzīt par spēku zaudējušiem Ministru kabineta 2015. gada 8. decembra noteikumus Nr. 698 "Adresācijas noteikumi" (Latvijas Vēstnesis, 2015, 242. nr.).

80. Šo noteikumu 35. punktā minēto grafisko pielikumu pievieno lēmumam līdz dienai, kad no valsts budžeta līdzekļiem ir apmaksāta un izstrādāta attiecīga programmatūra, kas ļauj pašvaldībām telpisko adresācijas objektu attēlojumu sagatavot un iesniegt Valsts zemes dienestam tiešsaistes datu pārraides režīmā.

81. Pašvaldība šo noteikumu 56. punktā minēto informāciju var sniegt papīra dokumenta vai elektroniska dokumenta veidā līdz dienai, kamēr no valsts budžeta ir apmaksāta un izstrādāta attiecīga programmatūra, kas ļauj pašvaldībām šo noteikumu 53.2. un 53.3. apakšpunktā minētos datus sniegt Valsts zemes dienestam strukturētā veidā tiešsaistes datu pārraides režīmā, izmantojot datu apmaiņas saskarnes, kas nodrošina automātisku datu apmaiņu ar Valsts zemes dienestu atbilstoši adrešu reģistra datu struktūrai.

82. Ja līdz šo noteikumu spēkā stāšanās dienai apbūvei paredzētai zemes vienībai vai ēkai piešķirtie numuri neatbilst šo noteikumu 18. punktā noteiktajam, pašvaldība konkrētās ielas numerāciju var nemainīt, bet turpināt tādā pašā kārtībā, izņemot, ja apbūvei paredzēto zemes vienību un ēku numerācija nav augošā secībā vai vienā ielas pusē ir gan pāra, gan nepāra numuri.

Ministru prezidents Arturs Krišjānis Kariņš

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas

valsts sekretārs Raivis Kronbergs